《安抚大资李参政生辰》
宋代·喻良能

崧岳生申占腊前，预将和气作春妍。
蟠桃结实三千岁，莲叶成巢几百年。
聊向蓬莱开燕寝，即纡衮绣画凌烟。
只应便是神仙事，方丈瀛洲却未然。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。